Staçión de Zêna Pra

A staçión de Zêna Pra (ascì sôlo staçión de Pra, Stazione di Genova Pra in italiàn) a l'é 'na staçión feroviària ch'a se trêuva in sciâ ferovîa Zêna-Vintimìggia. Avèrta a partî da-o 2006, a l'é a-o servìçio do comùn de Zêna, capolêugo da sò çitæ metropolitànn-a, pi-â delegaçión de Pra.

 Stöia 
A nêuva staçión de Zêna Pra a l'é stæta inougurâ a-i 2 d'arvî do 2006, inte l'òcaxón do stramûo a mâ da lìnia feroviària, pàrte do progètto de riqualificaçión urbâna do quartê de Pra. L'é stæto dónca abandonòu o cazaménto da vêgia staçión, scitoòu lóngo a lìnia, d'ancheu desmantelâ, ch'a corîva in corispondénsa da Stràdda Ourélia.

A-o prinçìpio do 2020, o colegaménto dirétto pe-i convòlli mèrçe da-o pòrto o l'é stæto radogiòu.

 Inpiànti 
A nêuva staçión de Zêna Pra a l'é dotâ de 3 colìsse pasànti, tùtte træ co-in marciapê âto 55 cm e de rànpe pe consentî l'intrâ a-e persónn-e in carosìnn-a. Gh'é 'n sotopasàggio che, óltre a colegâ e vàrie banchìnn-e, o permétte d'arivâ a-o longomâ ascì.

In particolâ, e colìsse nùmero 1 e 2 són dêuviæ pò-u pasàggio di trêni lóngo a lìnia Zêna-Vintimìggia; pe cóntra a colìssa nùmero 3 a l'é dêuviâ da-i convòlli mèrçe pò-u colegaménto co-o scâ contéine do pòrto de Pra, óltre che da-i trêni locâli che dêvan arivâ a-e colìsse de tèsta inta staçión de Zêna Ôtri, de mòddo de no òstacolâ o tràfego in sciâ lìnia prinçipâle. Gràçie a-a tèrsa colìssa l'é poscìbile fâ de manêuvre de precedénsa ascì.

Segóndo a clascìfica de RFI a staçión de Pra a l'é 'na staçión de categorîa "d'argénto".

 Bertèlla de Pra 
Inta staçión nêuva de Pra l'é stæto costroîo 'n viadòtto, conosciûo cómme a "bertèlla de Pra", ch'o pàssa sôvia a-a Stràdda Ourélia e ch'o va inte 'na galerîa scavâ inta colìnn-a darê a-o quartê. Sta nêuva lìnia chi, ciamâ bertèlla Ôtri-Sàn Pê d'Ænn-a, a l'é unn-a de òpere realizæ inte l'ànbito do grànde cantê pò-u potençiaménto do gróppo feroviàrio de Zêna. E dôe colìsse che pàsan sôvia a-a staçión contìnoan dónca in galerîa scìnn-a l'altéssa de Bòrzoi dónde, depoî 'n svìncolo sototæra, s'arîva in sciâ lìnia pe Àcqui in direçión nòrd. Sto percórso chi o l'é dêuviòu da 'na pàrte di trêni mèrçe che vêgnan da-o pòrto de Pra e da-a Rivêa de Ponénte in generâle.

Pò-u futûro, gh'é o progètto de fâ continoâ e colìssa da bertèlla scìnn-a Fegìn, co-in colegaménto in galerîa vèrso o tèrso vàlico e, con l'unión a-a lìnia di Zôvi, un vèrso Sàn Pê d'Ænn-a ascì. Aprêuvo a-o nêuvo colegaménto o saiâ poscìbile separâ i flùsci do tràfego a camìn lóngo òpû urbâno, amegioàndo bén bén o servìçio e permeténdo, gràçie a-o colegaménto dirétto co-o tèrso vàlico, d'evitâ e interferénse co-o tràfego mèrçe. Scibén che gh'é stæto vàrri ritàrdi aprêuvo a-o faliménto de dötræ inpréize apaltatrîxi, d'ancheu l'òpera a l'é in fâze de realizaçión e se pénsa ch'a saiâ conpletâ into 2024.

 Moviménto 
A staçión de Zêna Pra a l'é servîa da-i colegaménti regionâli de Trenitalia inte l'ànbito do sò contràtto de servìçio co-a Región Ligùria, sorviatùtto lighæ a-o servìçio feroviàrio urbâno de Zêna.

 Servìççi 
A staçión a dispónn-e de:
  Bigeterîa ötomàtica
  Sâla d'atéiza
  Servìççi igénichi
  Cafè
  Ristorànte
  Parchézzo
  Pónto pi-â recàrega di mézzi elétrichi

 Interscàngi 
Da-arénte a-a staçión gh'é e fermâte de coriêre de "Pra FS/Capolìnia" (Pra' FS/Capolinea), "Pra 3/Pra FS" e "Pra 7/Pra FS", co-a fermâta do capolìnia dónde gh'é i colegaménti co-i quartê vixìn a Pra. Inte fermâte, in sciâ Stràdda Ourélia, prìmma e dòppo de quélla da staçión gh'é ascì o colegaménto de l'inportànte lìnia 1, sàiva a dî quélla ch'a va da Ciàssa Caregaménto scìnn-a Ôtri. Pe de ciù, gh'é o colegaménto de lìnie sùb-urbâne che vàn inta valàdda do Stùra.

Gh'é o progètto, inte l'ànbito do svilùppo da mænn-a de Pra, de l'estensción do servìçio Navebus de l'AMT co-a realizaçión de 'n pontî d'òrmézzo inta zöna da-arénte a-o lâto vèrso o mâ da staçión, colegòu da 'n sotopasàggio. In sciâ fìn, d'in gîo a-a staçión l'é stæto realizòu 'n parchézzo d'interscàngio, de mòddo da façilitâ o colegaménto co-o céntro sénsa a necescitæ d'arivâghe co-a màchina.
  Coriêre AMT do traspòrto pùblico locâle da çitæ metropolitànn-a de Zêna (lìnie 1, 94, 188, I01, N2).
  Coriêre AMT do traspòrto pùblico sùb-urbâno.
  Tascì.

 Nòtte 

 Âtri progètti 

Pra